KIRJALLINEN KYSYMYS E-2647/01 esittäjä(t): Charles Tannock (PPE-DE) neuvostolle. Yhdistyneessä kuningaskunnassa äänioikeutettujen EU:n ulkopuolisten kansalaisten epänormaali tilanne.



Virallinen lehti nro 147 E , 20/06/2002 s. 0033 - 0034



KIRJALLINEN KYSYMYS E-2647/01 esittäjä(t): Charles Tannock (PPE-DE) neuvostolle (3. lokakuuta 2001) Aihe: Yhdistyneessä kuningaskunnassa äänioikeutettujen EU:n ulkopuolisten kansalaisten epänormaali tilanne Onko neuvosto tietoinen, että kansanyhteisön maista kotoisin olevilta yhteisön ulkopuolisilta kansalaisilta, joiden on historiallisista syistä syistä sallittu äänestää kaikissa Yhdistyneessä kuningaskunnassa pidettävissä vaaleissa, EU-vaalit mukaan lukien, vaaditaan joskus viisumi, kun he matkustavat muihin EU-maihin? Esimerkkinä tästä ovat Yhdistyneessä kuningaskunnassa asuvat Intian kansalaiset, jotka haluavat matkustaa Ranskaan tapaamaan edustajanaan toimivaa Euroopan parlamentin jäsentä. Jos neuvosto on asiasta tietoinen ja jos sen mielestä EU:n ulkopuolisten kansalaisten on soveliasta äänestää yhteisön vaaleissa, katsooko se, että tähän epänormaaliin tilanteeseen on puututtava? Vastaus (1. maaliskuuta 2002) Äänioikeuden osalta neuvosto haluaisi pyytää kysyjää kiinnittämään huomiota 20. syyskuuta 1976 tehdyn neuvoston päätöksen liitteenä olevaan, edustajien valitsemisesta Euroopan parlamenttiin yleisillä välittömillä vaaleilla annettuun säädökseen. Vuoden 1976 säädöksen 7 artiklassa on seuraava säännös: Kunnes yhdenmukainen vaalimenettely [] tulee voimaan ja jollei tämän säädöksen muista määräyksistä muuta johdu, vaalit toimitetaan kussakin jäsenvaltiossa kansallisten määräysten mukaan. Muiden kuin EU-maiden kansalaisten osalta yhteisön oikeus ei estä jäsenvaltiota päättämästä myöntää äänioikeutta tällaisille kyseisessä jäsenvaltiossa asuville kansalaisille. Neuvoston asiana ei ole ottaa kantaa jäsenvaltioiden toimivaltaan kuuluviin säännöksiin. Viisumitilanteen osalta neuvosto voi ainoastaan muistuttaa kysyjälle perustamissopimuksen mukaisesta oikeudellisesta tilanteesta. Euroopan yhteisön perustamissopimuksen 62 artiklan 2 kohdan b alakohdan i alakohdassa määrätään vahvistamaan luettelo kolmansista maista, joiden kansalaisilla on oltava viisumi jäsenvaltion rajan ylittäessään, ja niistä kolmansista maista, joiden kansalaisia tämä vaatimus ei koske. Tämä luettelo sisältyy asetukseen (EY) N:o 539/2001, jonka neuvosto on antanut tämän vuoden maaliskuussa. Intia on yksi maista, joiden kansalaisilla on oltava viisumi ylittäessään niiden jäsenvaltioiden rajan, joita asetus (EY) N:o 539/2001 koskee. Euroopan yhteisön perustamissopimukseen ja Euroopan unionista tehtyyn sopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan mukaan kyseiset valtiot eivät osallistu EY:n perustamissopimuksen IV osaston soveltamisalaan kuuluvien toimenpiteiden hyväksymiseen neuvostossa, elleivät ne ilmoita kolmen kuukauden kuluessa siitä, kun ehdotus on esitetty neuvostolle, että ne haluavat osallistua ehdotetun toimenpiteen antamiseen. Asetuksen (EY) N:o 539/2001 tapauksessa Yhdistynyt kuningaskunta (kuten Irlantikaan) ei ilmoittanut haluavansa osallistua asetuksen antamiseen. Näin ollen Intian ja eräiden muiden Kansainyhteisön maiden kansalaisilla on oltava viisumi, kun he tulevat Schengen-valtioiden alueelle. Yhdistynyt kuningaskunta ja Irlanti voivat sen sijaan vapaasti päättää omasta tällaisia henkilöitä koskevasta viisumijärjestelmästään.